**Stortingets Finanskomité**

 Oslo, 09.10.2024

**Regjeringens forslag til statsbudsjett 2025 - forskning**

Vi viser til vår anmodning om å møte i komiteens budsjetthøring og vil med dette kommentere Regjeringens budsjettforslag ihht Prop. 1 S (2024-2025) bl.a. kap.5.2.5, Gul bok kapittel 1 og 4.6, samt Prop. 1 LS (2024-2025) kap.5501.

**Satsing på anvendt forskning som tas raskt i bruk er å satse på trygghet for arbeidsplasser og velferdstjenester, samfunnssikkerhet og verdiskaping**

Gul Bok og Perspektivmeldingen tydeliggjør Norges utfordringer mht mangel på arbeidskraft, svak produktivitetsutvikling, fossilavhengig økonomi og samfunnssikkerhet. I sum gir det store omstillingsbehov. Vi trenger nye, effektive, grønne og rettferdige løsninger, og vi trenger dem raskt. Vi må bruke arbeidskraften der den trengs mest ved å ta i bruk ny teknologi og nye arbeidsmåter. Og vi må skape nye arbeidsplasser som gir trygget og velferd, også for kommende generasjoner.

FFA mener at forskningsinvesteringene må brukes systematisk for å nå viktige samfunnsmål.

Politiske mål må styre innretning på forskningsinvesteringene. Når forskningsmiljø samarbeider med de som kjenner utfordringene og skal bruke resultatene, bygges ny teknologi og nye løsninger som tas i bruk. Det gjør bedrifter og offentlige virksomheter i stand til å omstille og innovere raskt. Når færre ansatte skal yte helse- og omsorgstjenester til mange flere syke og gamle, trengs teknologiutvikling og nye måter å arbeide på. Grønt industriløft, trygge lokalsamfunn, økt yrkesdeltagelse er eksempler på viktige mål. Ambisjonene må underbygges med forskning for at tiltakene skal være treffsikre og vi når målene. Det fordrer økt innsats på anvendt forskning. Vi mener Regjeringens budsjettforslag ikke svarer ut dette behovet. Budsjettforslaget innebærer at investeringene i forskning gis en samlet realnedgang på 3,5% og en nedgang fra 0,93% av BNP til 0,89% av BNP. Regjeringens budsjettforslag innebærer bl.a. et kutt i forskningsmidler i Energidepartementet for tredje år på rad. Forskningsmidler til ny klimavennlig teknologi reduseres nominelt med 10%. Det vil svekke Norges omstilling til null-utslippssamfunn.

EU skal behandle Draghi-rapporten, som anbefaler økning i forskningsinvesteringer for å styrke innovasjonskraft og teknologiutvikling, ren energi og konkurransekraft, samt samfunnssikkerhet. Våre naboland Sverige og Finland øker sine forskningsinvesteringer kraftig for å omstille næringsliv og velferdssektor raskt nok.

På forsvarssektoren foreslå Regjeringen en viktig økt forskningssatsing på 449 mnok. Langtidsplan for Forsvaret gir tydelige føringer om økt sivilt-militært forskningssamarbeid. Av den store økningen foreslås 43 mnok, 9,5%, å åpnes for samarbeid med sivil forskningssektor gjennom Forskningsrådets nye portefølje. Resten skal forvaltes innenfor forsvarssektoren. Sivil forskningssektor, ikke minst forskningsinstituttene som har erfaring med håndtering av skjermingsverdig informasjon, kan bidra vesentlig til forsvar- og samfunnssikkerhet gjennom forskning med og for forsvarssektoren.

I tråd med EU-kommisjonens anbefaling mener FFA at samlet investering i forskning bør ligge på 3% av BNP, og offentlig investering i forskning for grønn, digital og rettferdig omstilling bør ligge på 1,25 % av BNP. Det vil si 55,3 mrd. kr[[1]](#footnote-2) i 2025. Norge har lav samlet investering (næringsliv og offentlig) i forskning, sammenlignet med våre naboland. En grunn til forskjellene er at våre naboland har flere store og forskningstunge bedrifter. Vi støtter derfor regjeringens mål om at næringslivet skal øke sin FoU-aktivitet, men den norske næringslivsstrukturen fordrer økt offentlig finansiering som styrker forskningssamarbeid mellom bedrifter og forskningsinstitutter.

Internasjonalt samarbeid om forskning og teknologiutvikling er avgjørende for at Norge fortsatt skal være verdensledende på noen områder og greie de store samfunnsomstillingene. For å få fullt utbytte av den norske kontingenten til EU, må norske aktører delta aktivt. Pr des 2023 er "returen" av forskningsmidler fra EU på 3,35%, dvs vesentlig høyere enn målet 2,8%. Forskningsinstitutter konkurrerer godt og henter hjem store beløp fra EUs forskningsprogram. Den resultatbaserte ordningen Retur-EU er avgjørende for at norske forskningsinstitutter skal ha mulighet til å delta og samarbeide med norske bedrifter og offentlige virksomheter i EUs program. Én krone investert i Retur-EU gir to kroner direkte tilbake fra EU, og gir tilgang til forskning til verdi av ti kroner gjennom samarbeidsprosjektene som omfatter de beste forskningsmiljø og bedrifter i Europa. Når Regjeringen nå viderefører Retur-EU ordningen kan instituttene fortsette det internasjonale forskningssamarbeidet og opprettholde returen av forskningsmidler fra EU.

Offentlige FoU-midler må brukes målrettet, effektivt og gi multiplikatoreffekt, slik at fellesskapet får mest mulig igjen for investeringene. Dvs slik at en utløser næringslivets forskningsinvesteringer og øker bruken av forskningsresultater i samfunnet. SkatteFunn har vokst mye siden etableringen og er det eneste rettighetsbaserte og det største virkemiddelet for næringsrettet forskning og utvikling. SkatteFunn er anslått til en provenyeffekt på 3,5 mrd kr i 2024 og budsjetter til 3,7 mrd i 2025. Evalueringer av SkatteFunn viser at ordningen er effektiv som lavterskelmulighet for unge bedrifter og for små og mellomstore bedrifter som ikke har erfaring med FoU. Dette var også målgruppen for SkatteFunn da ordningen ble etablert. For de største prosjektene og de største bedriftene har SkatteFunn imidlertid lav addisjonalitet. Evaluering viser at ordningen i økende grad gir tilskudd og skattelette til utviklingsarbeid (78%) og mindre til forskning. Arbeidet skjer i stor grad internt i en bedrift, resultatene låses inne i enkeltbedrift. En rapport[[2]](#footnote-3) fra 2023 peker på at SkatteFunn-ordningen er svært raus i forhold til skatteinsentivordninger i våre nordiske naboland. OECD anbefaler mer treffsikre virkemidler enn generelle skatteinsentiver. En stimulans til samarbeid med FoU-miljø ville sikre forskningskvalitet og gjøre at resultatene kan gjenbrukes.

FFA vil framheve regjeringens satsing på å vri offentlige virkemidler mot mer grønn omstilling, arbeid og verdiskaping, trygghet og beredskap og europeisk forsknings- og innovasjonssamarbeid som svært viktige i statsbudsjettet. Vi er samtidig bekymret for at uten sterkere kunnskapsbygging og teknologiutvikling retta mot utfordringene, vil ikke vårt samfunn evne å gjøre de nødvendige omstillingene.

**FFA er godt fornøyd med følgende i budsjettforslaget:**

* Retur-EU videreføres slik at forskningsinstituttene har mulighet til å samarbeide i EUs rammeprogram for forskning og innovasjon og hente hjem forskningsmidler fra den europeiske forskningsalmenningen
* Det settes av midler til forskning på kvanteteknologi (KD, FD) og til Forskningssenter Transport 2050 (SD)
* De næringsretta virkemidlene innrettes i stor grad mot å bidra til nullutslipp.

**Dersom Norge skal lede an i det grønne skiftet, må vi investere mer i anvendt forskning**

**FFA har følgende konkrete forslag for 2025:**

* Invester i anvendt forskning og teknologiutvikling for grønn og rettferdig omstilling til et trygt og bærekraftig nullutslippsamfunn

Statens FoU-investeringer i budsjettet må styrkes ved at

* + Offentlig investering i forskning må økes til 1,25% av BNP. Sektorer som har stor del av statsbudsjettet og som investerer i langsiktig velferd og infrastruktur (ED, NFD, SD, AID, JD og KD) må prioritere FoU-investeringer med en økning på 10% ut over forventa prisvekst til 1,25% målet nås.
	+ Forskningsinvesteringer i fornybar energi og klimavennlige teknologier må styrkes, ikke svekkes.
	+ Grunnbevilgningen til forskningsinstituttene må økes til internasjonalt nivå på 1,25% for å oppnå likeverdig konkurranse med europeiske forskningsinstitutter
* Få mer igjen for fellesskapets investering i forskning
	+ Sivile forskningsinstitutter kan bidra vesentlig til forsvar- og samfunnssikkerhet gjennom forskning med og for forsvarssektoren og god utnyttelse av de samlede forskningsressursene. En større andel av FDs forskningsmidler bør gjøres tilgjengelig for sivilt-militært forskningssamarbeid.
	+ Med begrensede midler til næringsretta forskning, må pengene brukes så målretta og effektivt som mulig. Justeringer i SkatteFunn bør utredes. Mindre endringer kan gi større multiplikatoreffekt, bedre forskning som spres og gjenbrukes og som dermed gir økt norsk konkurransekraft. En videreutvikling av SkatteFUNN-ordningen hvor det gis høyere skattefradrag i prosjekter der bedriftene samarbeider med forskningsmiljøer eller prosjekter med en høyere vitenskapelig risiko, et ekstra skattefradrag for miljøteknologiprosjekter, e.l., vil oppmuntre til mer og tettere samhandling. Noe SkatteFunn-midler kan omdisponeres til dokumentert mer effektive virkemidler for å øke næringslivets forskningsinnsats.

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer 33 selvstendige non-profit forskningsinstitutter og -konsern som fyller kriteriene for grunnfinansiering fra sektordepartementene via Forskningsrådet. De utgjør til sammen 7000 årsverk og 11,5 mrd kr i årlig omsetning, hvorav 1,4 mrd kr fra utlandet. Samfunnsoppdraget krever at instituttene skal bidra med forskning av høy kvalitet og relevans til anvendelse i næringsliv, forvaltning og i samfunnet for øvrig. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning som bidrar til konkurransekraft, innovasjonsevne og omstilling i næringsliv og offentlig sektor. Studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og offentlige virksomheter og fungerer som akseleratorer for innovasjon og omstilling i samfunnet. Instituttene bygger bro mellom grunnleggende forskning og private og offentlige virksomheters behov for ny kunnskap og nye løsninger.*

1. BNP 2025 anslås til 5 464 mrd. kr iflg Meld. St.1 (2024-2025) [↑](#footnote-ref-2)
2. Samfunnsøkonomisk Analyse: [Komparativ analyse av næringsrettede virkemidler for forskning og næringsrettet innovasjon (2023)](https://www.samfunnsokonomisk-analyse.no/rapporter/2023/9/20/20-2023-komparativ-analyse-av-nringsrettede-virkemidler-for-forskning-og-nringsrettet-innovasjon) [↑](#footnote-ref-3)